<classify> Wakiingia bungeni mjini Dodoma jana wakati wa kipindi cha Maswali na Majibu, wabunge mashabiki wa timu hiyo, waligonga meza na kwa muda wa dakika moja, shughuli za bunge zilisimama kupisha shamrashamra za mashabiki hao.Spika wa Bunge, Job Ndugai aliwauliza wabunge kwanini wanagonga meza, kuna nini kimetokea ndipo akabaini kwamba wachezaji wa timu ya Simba, viongozi na benchi la ufundi walikuwa wakingia bungeni ambapo aliwakaribisha akiahidi kuwatambulisha baadaye baada ya kipindi cha maswali na majibu.Wakati akitoa matangazo baada ya kipindi cha maswali na majibu kukamilika, Spika Ndugai aliitambulisha Simba kwamba ipo humo Bungeni ikiwa na wachezaji 23, viongozi na benchi na ufundi ambao ni wageni wa Mbunge wa Ilala, Mussa Azzan Zungu CCM.Wachezaji wa timu hiyo, wakati wakisimama kuwasalimia wabunge ndipo wabunge waligonga meza kwa nguvu zaidi kwa dakika chache na Spika Ndugai akawapongeza kwa kunyakua Kombe hilo. Nawatakia kila la heri Simba katika kushiriki katika michezo mbalimbali na hatimaye wachukue Kombe la Afrika, alisema.Kwa ubingwa huo Simba sasa itashiriki michuano ya kimataifa baada ya kukosekana kwa miaka minne. Aidha, Spika Ndugai aliipongeza pia Mbao kwa uchezaji wao na akawaomba waende wakajipande kwa ajili ya msimu ujao ili waendelee kufanya vizuri katika michezo mbalimbali nchini.Lakini pia, Spika Ndugai alimpongeza Mbunge wa Nchemba, Juma Nkamia CCM kwa kukumbushia enzi zake za utangazaji kwa kutangaza mchezo huo mbashara kupitia Shirika la Utangazaji Tanzania TBC.Pia alisema, Timu ya Bunge Sports Club inaipongeza Simba Sports Club kwa kushinda mechi ya fainali dhidi ya Mbao FC 2-1 akaitaka Timu ya Mbao wasikate tamaa bali wajipande kwa mashindano ya mwakani.Ndugai aliwapongeza wakazi wa Dodoma na vitongoji vyake kwa kujitokeza kwa wingi kuzishangilia Simba na Mbao katika Uwanja wa Jamhuri wenye uwezo wa kuchukua watazamaji 17,000 ambao ulijaa pomoni.Pia Spika Ndugai, alisema timu ya Bunge inampa pole mchezaji Jonas Mkude aliyepata ajali juzi wakati akirejea Dar es Salaam kwenda kujiunga na Timu ya Taifa, akataka apone haraka.Pia timu ya Bunge inasikitishwa na kifo cha mshabiki wa Simba, Shose aliyekufa katika ajali alimokuwa amepanda mchezaji Mkude na naomba roho ya marehemu iwekwe mahali pema peponi, alisema Spika.  <topic>: MICHEZO 